EL Επίσημη Εφημερίδα της Ευρωπαϊκής Ένωσης C 85/16

Τελική έκθεση του συμβούλου ακροάσεων στην υπόθεση COMP/38.238/B.2 — Ακατέργαστος καπνός Ισπανία

(εκπονηθείσα σύμφωνα με το άρθρο 15 της απόφασης 2001/462/ΕΚ, ΕΚΑΧ της Επιτροπής, της 23ης Μαΐου 2001, σχετικά με τα καθήκοντα του Συμβούλου Ακροάσεων σε ορισμένες διαδικασίες ανταγωνισμού — ΕΕ L 162 της 19.6.2001, σ. 21)

(2007/C 85/09)

Βάσει του σχεδίου απόφασης, στην εν λόγω υπόθεση μπορούν να διατυπωθούν οι εξής παρατηρήσεις:

Η κοινοποίηση αιτιάσεων προσδιόριζε δύο παραβάσεις του άρθρου 81 παράγραφος 1 της συνθήκης ΕΚ. Επί πολλά έτη οι συναλλαγές για την πώληση και την αγορά ακατέργαστου καπνού στην Ισπανία διενεργήθηκαν στο πλαίσιο συμπράξεων τόσο στο επίπεδο των παραγωγών όσο και των επιχειρήσεων μεταποίησης. Κοινός στόχος των συμπράξεων ήταν ο εκ των προτέρων καθορισμός των στοιχείων που αφορούν τις τιμές ώστε να ελέγχεται στο μεγαλύτερο δυνατό βαθμό η τελική τιμή πώλησης των δεματίων ακατέργαστου καπνού.

Στις 16, 17 και 19 Δεκεμβρίου 2003 εστάλη κοινοποίηση αιτιάσεων, αφενός, στους παραγωγούς και στις ακόλουθες ενώσεις: ASAJA, UPA, COAG, CCAE, FNCT, ACOTAB, TABARES, και, αφετέρου, στις επιχειρήσεις μεταποίησης: Cetarsa, Agroexpansión, WWTE Taes, Deltafina, και ANETAB, καθώς και στις μητρικές εταιρείες των ισπανικών επιχειρήσεων μεταποίησης (Dimon Incorporated, Intabex Netherlands B.V., Standard Commercial Corporation, Standard Commercial Tobacco Co Inc, Transcontinental Leaf Tobacco Corporation Ltd, Universal Corporation, και Universal Leaf Tobacco Company Inc).

Η πρόσβαση στο φάκελο εξασφαλίστηκε με την εκπόνηση ατομικού CD-ROM για τον κάθε παραλήπτη το οποίο διαβιβάστηκε με την κοινοποίηση αιτιάσεων.

Η κοινοποίηση αιτιάσεων καθόριζε για την απάντηση προθεσμία δυόμισι μηνών την οποία παρέτεινα κατά δύο εβδομάδες μετά την υποβολή σχετικού αιτήματος από τους παραγωγούς.

Οι παραλήπτες της κοινοποίησης αιτιάσεων απάντησαν όλοι εντός της τεθείσας προθεσμίας.

Σύμφωνα με το άρθρο 5 του κανονισμού (EΚ) αριθ. 2842/98 της Επιτροπής, ορισμένα μέρη (Cetarsa, Agroexpansión, WWTE, Taes, Deltafina, ASAJA, UPA, COAG, CCAE Tabares, Acotab, FNCT, Universal Corporation, και Universal Leaf Tobacco Company Inc) ζήτησαν την πραγματοποίηση επίσημης ακρόασης η οποία διεξήχθη στις 29 Μαρτίου 2004.

Μετά τις γραπτές απαντήσεις στην κοινοποίηση αιτιάσεων και την επίσημη ακρόαση, η Επιτροπή διευκρίνισε το σχέδιο απόφασης σε δύο σημεία:

Στην κοινοποίηση αιτιάσεων, η Επιτροπή είχε υποστηρίξει ότι είχε συναφθεί συμφωνία μεταξύ των μεταποιητών για τον καθορισμό της μέσης τιμής ανά ποικιλία καπνού. Κατά την ακρόαση και στο πλαίσιο των γραπτών τους απαντήσεων, οι μεταποιητές διευκρίνισαν ότι μέσω των διαβουλεύσεων για την μέση τιμή εξασφάλιζαν την ευθυγράμμισή τους στο μέγιστο δυνατό βαθμό όσον αφορά τις τελικές τιμές που κατέβαλαν στους παραγωγούς. Η Επιτροπή έκανε δεκτή τη θέση αυτή και στο σχέδιο απόφασης λαμβάνεται υπόψη η εν λόγω διευκρίνιση και γίνεται στο εξής λόγος για συμφωνίες μεταξύ των μεταποιητών σχετικά με τη μέγιστη μέση τιμή για κάθε ποικιλία ακατέργαστου καπνού.

Τέλος, όσον αφορά την απόδοση ευθύνης για την παράβαση και ενώ είχε γίνει σχετική αναφορά στην κοινοποίηση αιτιάσεων, η Επιτροπή αποφάσισε τελικά να μην αποδώσει ευθύνη στις μητρικές εταιρείες των επιχειρήσεων μεταποίησης, Universal Corp, Universal Leaf, Intabex ούτε και στην ένωση των ισπανικών επιχειρήσεων μεταποίησης (ANETAB) καθόσον δεν μπορούσε να γίνει διάκριση της συμπεριφοράς της από εκείνη των μελών της. Κατά τον ίδιο τρόπο η Επιτροπή δεν θεώρησε υπεύθυνες τις ομοσπονδίες TABARES, ACOTAB και FNCT καθόσον ενήργησαν ως κλαδικά παραρτήματα των γεωργικών συνδικαλιστικών ενώσεων που είναι ήδη παραλήπτες του σχεδίου απόφασης.

Επιπλέον, στην κοινοποίηση αιτιάσεων περιλαμβάνονταν αναφορές σε διαπραγματεύσεις που πραγματοποιήθηκαν από το 1999 μεταξύ των εκπροσώπων των παραγωγών και των μεταποιητών όσον αφορά τις κλίμακες τιμών. Λόγω των αναφορών αυτών το κείμενο χαρακτηριζόταν από σχετική ασάφεια σε σχέση με τον προσδιορισμό των παραβάσεων που εξετάζονται στο πλαίσιο της παρούσας υπόθεσης. Με το σχέδιο απόφασης εξαλείφεται η εν λόγω ασάφεια.

Βάσει των προαναφερομένων, θεωρώ ότι το δικαίωμα ακρόασης έχει τηρηθεί στην παρούσα υπόθεση. Κατά την άποψή μου, το σχέδιο απόφασης αφορά μόνο τις αιτιάσεις για τις οποίες τα μέρη είχαν την ευκαιρία να διατυπώσουν την άποψή τους.